32003D0724
L 260/36
JURNALUL OFÍCIAL AL UNIUNII EUROPENE
DECIZIA COMISIEI
din 10 octombrie 2003
de derogare temporară de la Directiva 82/894/CEE în ceea ce privește frecvența de notificare a focarelor primare de encefalopatie spongiformă bovină
[notificată cu numărul C(2003) 3561]
(Text cu relevanță pentru SEE)
(2003/724/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 82/894/CEE a Consiliului din 21 decembrie 1982 privind notificarea maladiilor la animale în cadrul Comunității (1), astfel cum a fost modificată ultima dată prin Regulamentul (CE) nr. 807/2003 (2), în special articolul 5 alineatul (2),
întrucât:
(1)
Directiva 82/894/CEE stabilește normele aplicabile în Comunitate pentru notificarea focarelor anumitor boli la animale, inclusiv encefalopatia spongiformă bovină (ESB). Această directivă prevede obligativitatea statelor membre de a comunica Comisiei și celorlalte state membre, în termen de 24 ore, focarele primare de ESB. Directiva 82/894/CEE prevede, de asemenea, că focarele secundare de ESB trebuie notificate Comisiei săptămânal.
(2)
Diferite decizii ale Comisiei, dintre care cea mai recentă este Decizia 98/12/CE (3), au acordat statelor membre derogări temporare de la cerințele Directivei 82/894/CEE referitoare la notificarea focarelor primare în termen de 24 ore. Derogarea temporară acordată prin Decizia 98/12/CE prevede că toate focarele de ESB trebuie notificate Comisiei săptămânal.
(3)
În Comunitate continuă să apară focare de ESB. Ținând seama de experiența dobândită, notificarea săptămânală a focarelor de ESB prevăzută pentru focarele secundare se dovedește a fi suficientă. În consecință, este necesar să fie menținută o derogare temporară care autorizează statele membre să notifice săptămânal Comisiei focarele primare de ESB.
(4)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prin derogare de la articolul 3 alineatul (1) din Directiva 82/894/CEE, orice focar de encefalopatie spongiformă bovină se notifică, până la 31 decembrie 2007, în conformitate cu articolul 4 din aceeași directivă.
Articolul 2
Prezenta decizie se adresează statelor membre.
Adoptată la Bruxelles, 10 octombrie 2003.